སྐུ་ཕྲེང་གཉིས་པ་རྗེ་དགེ་འདུན་ཆོས་འབྱོར་རྒྱ་མཚོ་ནི།རབ་བྱུང་བཅུ་བཞི་བའི་མེ་རྟ་སྤྱི་ལོ༼༽ལོར་མདོ་སྨད་བྱ་ཁྱུང་དགོན་གྱི་ཉེ་འདབས་ས་རལ་གྲོང་དུ་སྐུ་འཁྲུངས།དགུང་ལོ་བདུན་གྱི་སྟེང་ཡོངས་འཛིན་ཕུར་ལྕོག་བྱམས་པ་རིན་པོ་ཆེས་ཁོང་གི་ཡོངས་འཛིན་མཁན་ཆེན་གྲགས་པ་བརྩོན་འགྲུས་ཀྱི་ཡང་སྤྲུལ་དུ་ངོས་འཛིན་གནང་སྟེ་མཆོག་སྤྲུལ་རིན་པོ་ཆེ་དབུས་ལམ་དུ་ཞུགས།དགུང་ལོ་བརྒྱད་པའི་སྟེང་ཡོངས་འཛིན་ཕུར་ལྕོག་བྱམས་པ་རིན་པོ་ཆེའི་སྐུ་མདུན་ནས་རབ་ཏུ་བྱུང་སྟེ་སེ་ར་ཐེག་ཆེན་གླིང་གི་ཆོས་སྒོར་ཞུགས།ཡོངས་འཛིན་ཕུར་ལྕོག་བྱམས་པ་རིན་པོ་ཆེ་སོགས་མཁས་གྲུབ་གཉིས་ལྡན་གྱི་ཡོངས་འཛིན་མང་དུ་བསྟེན་ཏེ།གཞུང་ཆེན་བཀའ་པོད་ལྔ་ལ་གསན་སྦྱངས་གནང་།མཁས་མང་འདུས་པ་རྒྱ་མཚོའི་དབུས་སུ་གཞུང་ཆེན་ལྔའི་གྲྭ་སྐོར་མཛད་དེ་ལྷ་རམས་པའི་མཚན་བཏགས་བཞེས།ཕྱིས་སུ་བྱ་ཁྱུང་དུ་བྱོན་ཏེ་བཤད་སྒྲུབ་ཀྱི་འཆད་ཉན་སྐྱོང་བཞིན་བགྲང་བྱ་བཅོ་ལྔ་ཡས་མས་སུ་བཞུགས་ཏེ་བྱ་ཁྱུང་ཁྲི་རབས་གོ་གཅིག་པའི་མཁན་ཁྲི་བསྐྱངས།རབ་བྱུང་བཅོ་ལྔའི་ཤིང་རྟག་སྟེ་སྤྱི་ལོ༼༽ལོར་ཆབ་འགག་ཡུལ་གྱི་དད་ལྡན་མང་བོས་ནན་གྱིས་གསོལ་བ་བཏབ་པ་བཞིན་བསུ་བའི་བཀོད་པ་རྒྱ་ཆེན་པོས་བསུས་ནས་ཕྱོགས་འདི་གར་ཞབས་སོར་བཀོད་དེ་ཆབ་ཆ་དགོན་གསར་བཀྲ་ཤིས་ཐེག་མཆོག་གླིང་ཕྱག་འདེབས་མཛད།སྤྱི་ལོ༼༽ལོར་དགོན་གསར་བཀྲ་ཤིས་ཐེག་མཆོག་གླིང་གི་འདུ་ཁང་ཆེན་མོ་ལེགས་པར་གྲུབ་པས་རབ་གནས་མཛད།སྤྱི་ལོ༼༽ལོའི་ས་ག་ཟླ་བའི་ཚེས་བཅུ་དྲུག་ཉིན་སྐྱ་སེར་ཕོ་མོ་སྟོང་ཕྲག་འདུས་པ་ལ་མཉམ་མེད་ཚོང་ཁ་བ་ཆེན་པོའི་བྱང་ཆུབ་ལམ་རིམ་ཆེན་མོའི་ཁྲིད་རྒྱུན་ཟླ་གསུམ་གྱི་ཡུན་དུ་རྒྱས་པར་བསྩལ་པ་སོགས་ལོ་རེ་བཞིན་སྐྱ་སེར་སྟོང་ཕྲག་མང་བོར་ཆོས་ཀྱི་བདུད་རྩི་ཆད་མེད་དུ་བསྩལ།མཐར་རབ་བྱུང་བཅོ་ལྔའི་མེ་རྟ་སྟེ་སྤྱི་ལོ་༼༽ལོའི་ས་ག་ཟླ་བའི་ཚེས་ཉེར་གཉིས་ཉིན་གཟུགས་སྐུའི་བཀོད་པ་བསྡུས་ཏེ་སེང་གེ་འགྱིང་སྟབས་ཀྱིས་མྱ་ངན་ལས་འདས་སོ།།སྐུ་གདུང་རིན་པོ་ཆེ་ཉིན་རེ་བཞིན་ཇེ་ཆུང་ཇེ་ཆུང་དུ་གྱུར་ཏེ་འཇའ་ལུས་ཉེ་བ་ན་སློབ་བུ་ཡོངས་ཀྱིས་གདུང་བ་དྲག་པོས་གསོལ་ཅིང་ཡང་ཡང་བཤུམ་པས།བྱིས་པ་ལོ་ལྔའི་ཚོད་ཙམ་དུ་གྱུར་ཏེ་ཉིན་དྲུག་ལ་ཐུགས་དམ་ངང་ལ་བཞུགས།ཉིན་བདུན་པར་ཐུགས་དམ་གྲོལ་རྗེས་སྐུ་གདུང་ཞུན་པར་སྦྱར་བའོ།།